PREDKLADACIA SPRÁVA

Podnet na vypracovanie návrhu zákona:

Bod A 26. uznesenia vlády Slovenskej republiky z 23. októbra 2002 k zmenám legislatívnych noriem podmieňujúcich návrh štátneho rozpočtu na rok 2003 v zmysle záverov prijatých na rokovaní vlády 26. októbra 2002.

Účel sledovaný predloženým návrhom zákona a odôvodnenie jeho potreby:
Účelom navrhovanej právnej úpravy je ustanoviť platové pomery prokurátorov v roku 2003 a dočasne obmedziť účinnosť niektorých ustanovení zákona č. 154/2001 Z.z. o prokurátoroch a právnych čakateľoch prokuratúry.

V súčasnosti platové pomery prokurátorov ustanovuje zákon NR SR č. 66/1994 Z.z. o platových pomerov prokurátorov a právnych čakateľov prokuratúry v znení neskorších predpisov. Tento zákon je s platnosťou od 28. apríla 2001 zrušený k 1. januáru 2003 zrušovacím ustanovením § 266 zákona č. 154/2001 Z.z. o prokurátoroch a právnych čakateľoch prokuratúry. Z uvedeného vyplýva, že ak by sa posunula účinnosť ôsmej hlavy (§ 92 až 124) zákona č. 154/2001 Z.z. v zmysle uznesenia vlády o jeden rok, v čase od 1. januára 2003 do 31. decembra 2003 by neexistoval platný a účinný zákon, ktorý by upravoval platové pomery prokurátorov. To isté platí aj vo vzťahu k posunutiu účinnosti ôsmej hlavy zákona č. 154/2001 Z.z. o prokurátoroch a právnych čakateľoch prokuratúry na 1. júl 2003. Východiskom z tejto situácie môže byť iba schválenie nového zákona o platových pomeroch prokurátorov v roku 2003, pretože platne zrušený zákon nemožno obnoviť. Ak sa mienia obnoviť právne vzťahy podľa už zrušeného zákona, treba príslušné ustanovenia upraviť znova v novom zákone. Ich platnosť nemožno obnoviť vypustením pôvodného zrušovacieho ustanovenia. Akceptácia ústavného princípu právnej istoty neumožňuje obnovenie ich platnosti ani posunutím účinnosti zrušovacieho ustanovenia platného zákona.

Z týchto dôvodov Generálna prokuratúra Slovenskej republiky vypracovala návrh nového zákona, ktorý upraví platové pomery prokurátorov v roku 2003 a dočasne obmedzí účinnosť niektorých ustanovení zákona č. 154/2001 Z.z. o prokurátoroch a právnych čakateľoch prokuratúry.

Obsah návrhu zákona:

Navrhovaná právna úprava ustanovuje platové pomery prokurátorov v roku 2003 a dočasne obmedzuje účinnosť niektorých ustanovení zákona č. 154/2001 Z.z. o prokurátoroch a právnych čakateľoch prokuratúry tak, že v zmysle záverov prijatých na rokovaní vlády 26. októbra 2002
a)  ustanovuje platové pomery prokurátorov v čase od 1. januára  2003 do 30. júna 2003 na úrovni roku 2002,
b) nepriznáva v roku 2003 prokurátorom ďalší plat (14. plat); nárok na 13. plat majú prokurátori od 1. januára 1995.

Od 1. júla 2003 sa pri určovaní platových pomerov prokurátorov bude postupovať podľa zákona č. 154/2001 Z.z. o platových pomeroch prokurátorov a právnych čakateľoch prokuratúry s obmedzeniami ustanovenými v tomto zákone, ktorý prispieva k vytvoreniu stabilného antikorupčného prostredia v situácii, keď prokuratúra plní čoraz náročnejšie úlohy v oblasti boja proti korupcii a závažnej ekonomickej trestnej činnosti spojenej s organizovaným zločinom.

Očakávaný dosah novej právnej úpravy na štátny rozpočet a na rozpočty vyšších územných celkov:

Predkladaný návrh zákona zakladá v čase od 1. júla 2003 do 31. decembra 2003 v porovnaní s rokom 2002 zvýšenie nárokov na finančné prostriedky zo štátneho rozpočtu na základe platného zákona o
a)  21 970 000 Sk (§ 95 a § 96 o základnom plate prokurátora),
b)  1 888 000 Sk (§ 98 o funkčnom príplatku za riadiacu činnosť),
c)  1 250 000 Sk (§ 113 o osobitnom príplatku prokurátora, ktorý  vykonáva svoju funkciu na úseku boja s organizovaným zločinom alebo závažnej protispoločenskej činnosti),
d)  2 281 000 Sk (ostatné príplatky),
teda spolu o 27 389 000 Sk.

Zvýšenie základného platu (§ 95 a § 96) a funkčného príplatku (§ 98) v čase od 1. júla 2003 do 31. decembra 2003 predpokladá zvýšenie aj
a)   paušálnych náhrad (§ 79) o 785 000 Sk,
b)  odvodov na zdravotné poistenie, nemocenské poistenie a na  dôchodkové poistenie o 450 000 Sk,
teda spolu o 1 235 000 Sk.

Celkové zvýšenie nárokov na finančné prostriedky zo štátneho rozpočtu teda v čase od 1. júla 2003 do 31. decembra 2003 predstavuje 28 624 000 Sk.

Predkladaný návrh zákona predstavuje v roku 2003 úsporu oproti platnej právnej úprave o odmeňovaní prokurátorov ustanovenej v zákone č. 154/2001 Z.z. o prokurátoroch a právnych čakateľoch prokuratúry o
a) 28 624 000 Sk (fakticky posun účinnosti ustanovení o základnom  plate, funkčnom príplatku, osobitnom príplatku  a o ostatných príplatkoch o pol roka),
b)  29 391 000 Sk (nepriznanie ďalšieho platu - 14. platu - v roku  2003 ustanoveného v § 106 zákona č. 154/2001  Z.z.),
teda úsporu spolu o 58 015 000 Sk.

Predkladaný návrh zákona nezakladá zvýšenie nárokov na finančné prostriedky z rozpočtov vyšších územných celkov ani zvýšené nároky na pracovné sily a organizačné zabezpečenie.

Informácia o prerokovaní návrhu zákona v Rade hospodárskej a sociálnej dohody Slovenskej republiky a v poradných orgánoch vlády:

Návrh zákona nebol prerokovaný v Rade hospodárskej a sociálnej dohody Slovenskej republiky ani v Legislatívnej rade vlády Slovenskej republiky vzhľadom na úlohu vyplývajúcu z uznesenia vlády z 23. októbra 2002 v zmysle záverov prijatých na rokovaní vlády Slovenskej republiky 26. októbra 2002 predložiť návrh zákona na rokovanie vlády v termíne do 28. októbra 2002.

Dôvod nesprístupňovania návrhu zákona:

Nie je dôvod na nesprístupnenie návrhu zákona.

Informácia o pripomienkovom konaní:

Návrh zákona nebol prerokovaný v medzirezortnom pripomienkovom konaní vzhľadom na úlohu vyplývajúcu z uznesenia vlády z 23. októbra 2002 v zmysle záverov prijatých na rokovaní vlády Slovenskej republiky 26. októbra 2002 predložiť návrh zákona na rokovanie vlády v termíne do 28. októbra 2002.

Informácia o pripomienkach verejnosti:

Generálna prokuratúra Slovenskej republiky sprístupnila návrh zákona na internete 28. októbra 2002, teda v deň predloženia návrhu zákona na rokovanie vlády. Z uvedeného dôvodu nemožno uviesť informáciu, či k navrhovanej právnej úprave bude uplatnená hromadná pripomienka verejnosti alebo väčší počet obsahovo príbuzných pripomienok verejnosti.